তবে এমনটা ভাবা উচিৎ হবে না যে, যে জিনিষ কাজে লাগে না, যে জিনিষের দরকার নেই, বাস্তব জগতে যে জিনিষের উপস্থিতি নেই তা নিয়ে শুধু শুধু মাতামাতি করা হচ্ছে। পদার্থবিজ্ঞানের নানা সমস্যায় উচ্চ মাত্রা অনেক আলোচিত হয়। বিশেষ করে জ্যোতির্বিজ্ঞানে ও কণা পদার্থবিজ্ঞানে উচ্চ মাত্রা খুব কাজে লাগে। তন্তু তত্ত্ব বা স্ট্রিং থিওরি তো বিশটিরও অধিক মাত্রার অস্তিত্বের সম্ভাবনার কথা বলে।[10] তবে অধিক পরিমাণ মাত্রা নিয়ে মন খুঁতখুঁত করা মনের জন্য আশার কথা যে, এত পরিমাণ মাত্রা বৃহৎ স্কেলে দেখা যায় না। অতিক্ষুদ্র কোয়ান্টাম জগতে তারা একে অপরের সাথে মিলে তালগোল পাকিয়ে থাকে।[11] আর সেই সাথে আমাদের ভাগ্য ভাল যে তিন মাত্রার উপরের কোনো মাত্রার প্রাণীর অস্তিত্ব বা আলামত আমরা দেখতে পাই না। যদি আলামত থাকতো তাহলে মুহূর্তে মুহূর্তে বড় মাপের এলোমেলো কিছু হয়ে যেত। একটা উদাহরণ দেই- আমরা ত্রিমাত্রিক প্রাণী এবং চাইলেই দ্বিমাত্রিক যেকোনো কিছুকে নিয়ন্ত্রণ করতে পারি। ধরা যাক দ্বিমাত্রিক জগতের কিছু কিছু এলাকা আমাদের সামনে। বাস্তব মানুষ হাত দিয়ে দ্বিমাত্রিক জগৎ থেকে একটা মানুষকে তুলে নিলো। ত্রিমাত্রিক স্থানে এনে ঘুরিয়ে আবার সমতলে রেখে দিল। তাহলে মানুষটার সবকিছু উল্টে যাবে। আয়নায় যেমন এক দিকেরটা আরেক দিকে সরে যায় তেমন। মানুষটার হৃৎপিণ্ড যদি বাম দিকে থাকে, বাস্তব মানুষের আলামতে সেটা চলে যাবে ডান দিকে। ডান হাত ডান পা চলে যাবে বাম দিকে। আবার মজাদার কিছুও হতো। যেমন ধরা যাক, কোন দয়াবান ত্রিমাত্রিক মানুষ দেখল দ্বিমাত্রিক জগতে একজন লোক চতুর্ভুজ বা বৃত্ত কিংবা বদ্ধ কোনো জেলখানায় আটকে আছে। কয়েদীর পক্ষে কোনোভাবেই সম্ভব নয় আবদ্ধ ক্ষেত্রের বাইরে যাওয়া। কিন্তু বাস্তব মানুষ চাইলেই তৃতীয় মাত্রাকে ব্যবহার করে দ্বিমাত্রিক কয়েদীকে মুক্ত করে দিতে পারে। বৃত্ত থেকে তুলে তিন মাত্রার আরোহণ করিয়ে এবং না ঘুরিয়ে বৃত্তের বাইরে রেখে দিলেই কয়েদী মুক্ত! তেমন করে চার মাত্রার প্রাণী যদি থাকত আর তারা যদি আমাদের ত্রিমাত্রিক মানুষদের উপর উল্টাপাল্টা কিছু করত তাহলে এমনই বাজে অবস্থা দেখা দিত।[12] [13] চতুর্থ মাত্রার ব্যাপারটা রহস্যময় হওয়াতে এটা নিয়ে প্রচুর বিজ্ঞান কল্প-কাহিনী লেখা হয়। বাংলা ভাষায় মুহম্মদ জাফর ইকবালও এই বিষয়কে কেন্দ্র করে কল্প-কাহিনী লিখেছেন। নাম “ইরন”। এবার একটু কষ্ট করে পঞ্চম মাত্রা ও ষষ্ঠ মাত্রার প্রাণীদের জগৎ ও তারা কী কী দুঃসাধ্য সাধন করতে পারতো তা কল্পনা করার চেষ্টা করুন তো!